IZVEDBENA UREDBA KOMISIJE (EU) 2022/1389

z dne 2. avgusta 2022

o spremembi in popravku Priloge IX k Izvedbeni uredbi (EU) 2021/405 glede seznamov tretjih držav ali njihovih regij, iz katerih je dovoljen vstop nekaterih ribiških proizvodov v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2017/625 Evropskega parlamenta in Sveta z dne 15. marca 2017 o izvajanju uradnega nadzora in drugih uradnih dejavnosti, da se zagotovi uporaba zakonodaje o živilih in krmi, pravil o zdravju in dobrobiti živali ter zdravju rastlin in fitofarmacevtskih sredstvih, ter o spremembi uredb (ES) št. 999/2001, (ES) št. 396/2005, (ES) št. 1069/2009, (ES) št. 1107/2009, (EU) št. 1151/2012, (EU) št. 652/2014, (EU) 2016/429 in (EU) 2016/2031 Evropskega parlamenta in Sveta, uredb Sveta (ES) št. 1/2005 in (ES) št. 1099/2009 ter direktiv Sveta 98/58/ES, 1999/74/ES, 2007/43/ES, 2008/119/ES in 2008/120/ES ter razveljavitvi uredb (ES) št. 854/2004 in (ES) št. 882/2004 Evropskega parlamenta in Sveta, direktiv Sveta 89/608/EGS, 89/662/EGS, 90/425/EGS, 91/496/EGS, 96/23/ES, 96/93/ES in 97/78/ES ter sklepa Sveta 92/438/EGS (Uredba o uradnem nadzoru) (1) in zlasti člena 127(2) Uredbe,

ob upoštevanju naslednjega:

(1) Delegirana uredba Komisije (EU) 2019/625 (2) določa zahteve za vstop pošiljk nekaterih živali in blaga, namenjenih za prehrano ljudi, iz tretjih držav ali njihovih regij v Unijo, da se zagotovi njihovo izpolnjevanje veljavnih zahtev, določenih v pravilih o varnosti hrane iz člena 1(2), točka (a), Uredbe (EU) 2017/625, ali zahtev, ki so priznane kot vsaj enakovredne. Zlasti določa zahtevo, da navedeni živali in blago, ki vstopajo v Unijo, prihajajo iz tretje države ali njene regije, ki je navedena na seznamu v skladu s členom 126(2), točka (a), Uredbe (EU) 2017/625.

(2) Izvedbena uredba Komisije (EU) 2021/405 (3) določa sezname tretjih držav in njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo v skladu s členom 126(2), točka (a), Uredbe (EU) 2017/625. V Prilogi IX k navedeni izvedbeni uredbi je določen seznam tretjih držav ali njihovih regij, iz katerih je dovoljen vstop pošiljk nekaterih ribiških proizvodov, tudi proizvodov iz akvakulture, v Unijo.

(3) Z Izvedbenim sklepom (EU) 2022/... (4) so bili odobreni načrti za spremljanje ostankov za vse ribiške proizvode iz kategorije „akvakultura“ iz Bangladeša, Brazilije, Ekvadorja, Filipinov, Hondurasa, Indije, Indonezije, Južne Koreje, Kolumbije, Kostarike, Malezije, Mehike, Mjanmara/Burme, Paname, Peruja, Saudove Arabije, Šrilanke, Tajvana, Tajske in Vietnama, navedene tretje države pa so bile vključene v Prilogo k Sklepu Komisije 2011/163/EU (5). Zato je primerno spremeniti Prilogo IX k Izvedbeni uredbi (EU) 2021/405, da se upošteva odobritev vseh ribiških proizvodov v kategoriji „akvakultura“. Navedene tretje države so bile ustrezno obveščene.

(4) Z Izvedbenim sklepom (EU) 2022/... se je odobril načrt za spremljanje ostankov za proizvode iz rib v kategoriji „akvakultura“ iz Maroka, navedena tretja država pa se je vključila v Prilogo k Sklepu 2011/163/EU z opombo, s katero se je odobritev omejila na proizvode iz rib. Zato je primerno spremeniti Prilogo IX k Izvedbeni uredbi (EU) 2021/405, da se upošteva, da je odobritev omejena na proizvode iz rib v kategoriji „akvakultura“. Zadevna tretja država je bila obveščena.

(5) Z Izvedbenim sklepom (EU) 2022/... so bile kaviarju in rakom v kategoriji proizvodov iz akvakulture iz Priloge k Sklepu 2011/163/EU dodane ikre z opombo, s katero se je odobritev omejila na ikre ter kaviar in rake. Zato je primerno spremeniti Prilogo IX k Izvedbeni uredbi (EU) 2021/405, da se upošteva, da je odobritev omejena na ikre in kaviar ter rake v kategoriji „akvakultura“. Iran je bil ustrezno obveščen.

(6) Z Izvedbenim sklepom (EU) 2022/... je bila umaknjena odobritev načrta za spremljanje ostankov za proizvode iz rib v kategoriji „akvakultura“ iz Ugande, saj Uganda ni predložila načrta za spremljanje ostankov za navedene proizvode. Zato bi bilo treba Ugando umakniti s seznama tretjih držav ali njihovih regij, iz katerih je dovoljen vstop pošiljk nekaterih ribiških proizvodov v Unijo, iz Priloge IX k Izvedbeni uredbi (EU) 2021/405, razen proizvodov iz divjega ulova, za katere se ne zahteva spremljanje ostankov. Prilogo IX k Izvedbeni uredbi (EU) 2021/405 bi bilo zato treba ustrezno spremeniti. Uganda je bila ustrezno obveščena.

(7) Z Izvedbeno uredbo (EU) 2022/363 (6) je bila spremenjena Izvedbena uredba (EU) 2021/405, Združeni arabski emirati pa so bili po pomoti navedeni v Prilogi IX k Izvedbeni uredbi (EU) 2021/405 za proizvode iz akvakulture, čeprav navedena tretja država ni predložila načrta za spremljanje ostankov za proizvode iz akvakulture. Zato je primerno popraviti vnos za Združene arabske emirate na seznamu tretjih držav ali njihovih regij, iz katerih je dovoljen vstop pošiljk nekaterih ribiških proizvodov v Unijo, iz Priloge IX k Izvedbeni uredbi (EU) 2021/405, da se upošteva, da se odobritev nanaša le na divji ulov. Združeni arabski emirati so bili ustrezno obveščeni.

(8) Prilogo IX k Izvedbeni uredbi (EU) 2021/405 bi bilo treba zato ustrezno spremeniti in popraviti.

(9) Da bi čim bolj zmanjšali motnje v trgovini ter zagotovili pravno varnost in skladnost s Sklepom 2011/163/EU, bi morala ta uredba začeti veljati čim prej.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga IX k Izvedbeni uredbi (EU) 2021/405 se spremeni v skladu s Prilogo k tej uredbi.

Člen 2 Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 2. avgusta 2022 Za Komisijo predsednica Ursula VON DER LEYEN

(1) UL L 95, 7.4.2017, str. 1.

(2) Delegirana uredba Komisije (EU) 2019/625 z dne 4. marca 2019 o dopolnitvi Uredbe (EU) 2017/625 Evropskega parlamenta in Sveta v zvezi z zahtevami za vnos pošiljk nekaterih živali in blaga, namenjenih za prehrano ljudi, v Unijo (UL L 131, 17.5.2019, str. 18).

(3) Izvedbena uredba Komisije (EU) 2021/405 z dne 24. marca 2021 o določitvi seznamov tretjih držav ali njihovih regij, iz katerih je dovoljen vstop nekaterih živali in blaga, namenjenih za prehrano ljudi, v Unijo v skladu z Uredbo (EU) 2017/625 Evropskega parlamenta in Sveta (UL L 114, 31.3.2021, str. 118).

(4) Izvedbeni sklep Komisije (EU) 2022/... z dne 9. avgusta 2022. o spremembi Izvedbenega sklepa 2011/163/EU o odobritvi načrtov, ki so jih predložile tretje države v skladu s členom 29 Direktive Sveta 96/23/ES (glej stran … tega Uradnega lista.).

(5) Sklep Komisije 2011/163/EU z dne 16. marca 2011 o odobritvi načrtov, ki so jih predložile tretje države v skladu s členom 29 Direktive Sveta 96/23/ES (UL L 70, 17.3.2011, str. 40).

(6) Izvedbena uredba Komisije (EU) 2022/363 z dne 24. januarja 2022 o spremembi in popravku Priloge IX k Izvedbenemu sklepu (EU) 2021/405 glede seznamov tretjih držav ali njihovih regij, iz katerih je dovoljen vstop nekaterih ribiških proizvodov v Unijo (UL L 69, 4.3.2022, str. 40).